pythainlp/thaigov-v2-corpus-22032023 huggingface dataset:
วันศุกร์ที่ 24 ธันวาคม 2564
รมว.พม. ลงพื้นที่ จ.พิษณุโลก เปิดศูนย์ช่วยเหลือสังคมตำบลบ้านน้อยซุ้มขี้เหล็ก ช่วยแก้ปัญหากลุ่มเปราะบางแบบ One Stop Service
รมว.พม. ลงพื้นที่ จ.พิษณุโลก เปิดศูนย์ช่วยเหลือสังคมตำบลบ้านน้อยซุ้มขี้เหล็ก ช่วยแก้ปัญหากลุ่มเปราะบางแบบ One Stop Service
วันนี้ (24 ธ.ค. 64)เวลา 11.00 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)พร้อมคณะผู้บริหารกระทรวง พม. ลงพื้นที่จังหวัดพิษณุโลก เพื่อเปิดศูนย์ช่วยเหลือสังคมตำบลบ้านน้อยซุ้มขี้เหล็ก อำเภอเนินมะปราง จังหวัดพิษณุโลก ซึ่งเป็นศูนย์ช่วยเหลือสังคมตำบลแห่งที่ 5 ในจังหวัดพิษณุโลก โดยให้บริการอย่างครอบคลุมตามภารกิจกระทรวง พม. สำหรับการช่วยเหลือประชาชนทุกกลุ่มเป้าหมายและทุกช่วงวัย โดยเฉพาะอย่างยิ่งกลุ่มเปราะบาง ได้แก่ เด็ก เยาวชน ผู้สูงอายุ คนพิการ และผู้ด้อยโอกาส ด้วยการให้บริการด้านสิทธิและสวัสดิการสังคมทั้งด้านการสงเคราะห์ คุ้มครอง พัฒนา ป้องกัน และแก้ไขปัญหาสังคม เพื่อตอบสนองต่อความต้องการของประชาชนในพื้นที่อย่างรวดเร็วและทันเหตุการณ์ เพราะปัญหาของประชาชน รอไม่ได้ อีกทั้งบูรณาการการทำงานร่วมกับภาคีเครือข่ายทุกภาคส่วนในพื้นที่ อาทิ ศูนย์พัฒนาครอบครัวในชุมชน (ศพด.) ศูนย์พัฒนาคุณภาพชีวิตและส่งเสริมอาชีพผู้สูงอายุ (ศพอส.) ศูนย์บริการคนพิการทั่วไป เจ้าหน้าที่ท้องถิ่น สภาเด็ก และเยาวชน ชมรมผู้สูงอายุ กลุ่มสตรี และอาสาสมัครพัฒนาสังคมและความมั่นคงของมนุษย์ (อพม.) เป็นต้น เพื่อให้มีส่วนร่วมในการแก้ปัญหาของประชาชนด้วยการให้บริการแบบเบ็ดเสร็จ ณ จุดเดียว (One Stop Service-OSS) นอกจากนี้ ได้มอบเงินสงเคราะห์แก่ผู้ประสบปัญหาทางสังคม จำนวน 24 ครอบครัว และมอบถุงยังชีพแก่ครอบครัวเด็กที่ประสบปัญหาความเดือดร้อน จำนวน 24 ครอบครัว
นายจุติกล่าวว่า การเปิดศูนย์ฯ ครั้งนี้ เป็นนโยบายของ พลเอก ประยุทธ์ จันทร์โอชา นายกรัฐมนตรี เพื่อให้ลดช่องว่างระหว่างหน่วยงานราชการกับประชาชน ดังนั้น ศูนย์ช่วยเหลือสังคมตำบลที่เราตั้งขึ้นจะขยายให้ครบทุกตำบล โดยเราจะเน้นให้ทำงานอย่างครอบคลุม มีคนทำงานและรับเรื่องราวร้องทุกข์ แก้ไขปัญหาให้ชาวบ้านได้ โดยบูรณาการกับทุกกระทรวง ซึ่งเราจะนำเอาสิ่งที่เป็นความคิดนโยบายมาสู่การปฏิบัติ และในขณะนี้ เริ่มลงตัวมากขึ้น ประชาชนยอมรับ ขณะเดียวกันเรามีจิตอาสาที่มาช่วยเหลือซึ่งกันและกัน ตนคิดว่าสิ่งนี้จะเป็นสิ่งที่ดีและเชื่อว่าจะสร้างฐานรากที่ดีและช่วยแก้ปัญหาได้อย่างยั่งยืน
นายจุติกล่าวเพิ่มเติมว่า ตำบลบ้านน้อยซุ้มขี้เหล็ก ตั้งอยู่ในเขตพื้นที่อำเภอเนินมะปราง จังหวัดพิษณุโลก มีพื้นที่ 56,275 ไร่ มีจำนวน 12 หมู่บ้าน มีประชากร 8,259 คน 1,898 ครัวเรือน ซึ่งปัจจุบันในตำบลบ้านน้อยซุ้มขี้เหล็ก มี อพม.จำนวน ทั้งสิ้น 178 คน ครอบคลุมทั้ง 12 หมู่บ้าน เพื่อให้ประชาชนในตำบล สามารถเข้าถึงข้อมูล ข่าวสาร และบริการต่างๆ ด้านสวัสดิการสังคมและสังคมสงเคราะห์
วันเสาร์ที่ 4 มิถุนายน 2565
โฆษกรัฐบาลเผย นายกฯ เตรียมลงพื้นที่ จ.ภูเก็ต 6 มิ.ย.นี้ ตรวจเยี่ยมการพัฒนาการศึกษาของ จ.ภูเก็ต และเป็นประธานเปิดการสัมมนา Thailand Tourism Congress 2022
โฆษกรัฐบาลเผย นายกฯ เตรียมลงพื้นที่ จ.ภูเก็ต 6 มิ.ย.นี้ ตรวจเยี่ยมการพัฒนาการศึกษาของ จ.ภูเก็ต และเป็นประธานเปิดการสัมมนา Thailand Tourism Congress 2022 พร้อมปาฐกถาพิเศษ “ยุทธศาสตร์ยกระดับท่องเที่ยวไทยสู่การท่องเที่ยวคุณภาพที่ยั่งยืน”
วันนี้ (4 มิถุนายน 2565)นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีกำหนดการลงพื้นที่ตรวจราชการจังหวัดภูเก็ต ในวันจันทร์ที่ 6 มิถุนายน 2565 โดยเวลาประมาณ 13.30 น. นายกรัฐมนตรีจะตรวจเยี่ยมงานการพัฒนาการศึกษาของจังหวัดภูเก็ต ณ โรงเรียนพุทธมงคลนิมิตร ถนนเยาวราช ตำบลตลาดใหญ่ อำเภอเมืองภูเก็ต จังหวัดภูเก็ต เพื่อมอบนโยบายการจัดการศึกษาแบบมีส่วนร่วม​ และ​เป็นประธานสักขีพยานในพิธีลงนามบันทึกข้อตกลง (MOU) ว่าด้วยความร่วมมือการพัฒนาการศึกษาอย่างยั่งยืน (Partnership school) พร้อมพบปะผู้นำท้องถิ่น​ ภาคเอกชน​ ภาคธุรกิจ​ และหน่วยงานทางการศึกษา​ เยี่ยมชมการขับเคลื่อนการศึกษา​ตั้งแต่ระดับอนุบาลสู่การเตรียมอาชีวะเพื่อการมีงานทำ ซึ่งโรงเรียนพุทธมงคลนิมิตรเป็นโรงเรียนที่จัดการศึกษาเพื่อนักเรียนด้อยโอกาสขาดแคลนทุนทรัพย์ ไม่เก็บค่าเล่าเรียน และเป็นโรงเรียนวิถีพุทธเพื่อเสริมสร้างนักเรียนให้มีความรู้คู่คุณธรรม จริยธรรม มีความรับผิดชอบ มีระเบียบวินัย เลื่อมใสในระบอบประชาธิปไตยอันมีพระมหากษัตริย์ทรงเป็นประมุข โดยเปิดรับนักเรียนระดับชั้นอนุบาลถึงมัธยมศึกษาปีที่ 3
จากนั้น เวลาประมาณ 14.45 น. นายกรัฐมนตรีจะเป็นประธานในพิธีเปิดการสัมมนากำหนดยุทธศาสตร์การท่องเที่ยวประเทศไทย (Thailand Tourism Congress 2022) พร้อมกล่าวปาฐกถาพิเศษ เรื่อง “ยุทธศาสตร์การยกระดับการท่องเที่ยวไทยสู่การท่องเที่ยวคุณภาพที่ยั่งยืน” ณ โรงแรมบียอนด์ รีสอร์ท กะตะ อำเภอเมืองภูเก็ต และจะเดินทางกลับกรุงเทพมหานครในเย็นวันเดียวกัน
นายธนกรกล่าวด้วยว่า สำหรับโครงการ Thailand Tourism Congress 2022 จะเป็นพื้นที่ในการแลกเปลี่ยนความเห็นและองค์ความรู้ในการพัฒนาการท่องเที่ยวของประเทศไทยสู่การเป็นจุดหมายการท่องเที่ยวสำคัญของการท่องเที่ยวโลก อักทั้งยังเป็นโอกาสในการระดมสมองและกำหนดยุทธศาสตร์การพัฒนาการท่องเที่ยวของประเทศไทยสู่ความยั่งยืนและสมดุล รวมทั้งการสร้างเครือข่ายการพัฒนาทั้งจากภาครัฐและภาคเอกชนในอุตสาหกรรมการท่องเที่ยวเพื่อเป็นกลไกในการสร้างข้อได้เปรียบด้านการแข่งขันและสร้างความยั่งยืนของอุตสาหกรรมไทยได้อย่างต่อเนื่อง และสามารถปรับตัวให้สอดรับกับการเปลี่ยนแปลงของโลกในทุกมิติอย่างครอบคลุม นอกจากนี้ยังจะเป็นการผลักดันบทบาทของประเทศไทยเพื่อเป็นศูนย์กลางสุขภาพนานาชาติ (Medical Hub) และเป็นจุดหมายการท่องเที่ยวเชิงสุขภาพระดับโลก (Medical Tourism Destination) ตอบรับแผนการประกาศเปิดประเทศของรัฐบาลเพื่อต้อนรับนักท่องเที่ยวต่างประเทศให้เดินทางเข้ามาท่องเที่ยวในประเทศไทยอันจะเป็นประโยชน์ต่อการกระตุ้นเศรษฐกิจในภาพรวมของประเทศด้วย
...................
วันอังคารที่ 29 มิถุนายน 2564
กระทรวงยุติธรรม โดยกรมบังคับคดี เผยลูกหนี้บัตรเครดิต-ผู้ประกอบธุรกิจ ให้ความสนใจโครงการไกล่เกลี่ยหนี้ทั่วไทยครั้งที่ 2 เผยผู้ประสบปัญหารีบยื่นคำร้องได้ทุกช่องทาง
กระทรวงยุติธรรม โดยกรมบังคับคดี เผยลูกหนี้บัตรเครดิต-ผู้ประกอบธุรกิจ ให้ความสนใจแห่เข้าร่วมโครงการไกล่เกลี่ยหนี้ทั่วไทยครั้งที่ 2 หลายร้อยราย พร้อมเชิญชวนผู้ประสบปัญหารีบยื่นคำร้องได้ทุกช่องทางถึง 30 กันยายนนี้
นางอรัญญา ทองน้ำตะโก อธิบดีกรมบังคับคดี เปิดเผยว่า เนื่องด้วยสถานการณ์แพร่ระบาดของเชื้อโควิด-19 ส่งผลให้ประชาชนมีภาระหนี้สินเพิ่มขึ้น และสถานการณ์ดังกล่าวมีลูกหนี้ตามคำพิพากษาที่อยู่ระหว่างก่อน และหลังการบังคับคดีจนได้รับผลกระทบทางเศรษฐกิจที่เป็นเหตุสุดวิสัย เกิดหนี้สินครัวเรือน หนี้รายย่อย หนี้บัตรเครดิต และหนี้ธุรกิจ ลูกหนี้ไม่มีรายได้มาชำระหนี้ ส่งผลกระทบทางการเงินในการดำเนินชีวิตประจำวัน กรมบังคับคดี จึงได้จัดโครงการไกล่เกลี่ยทั่วไทยร่วมใจช่วยเหลือลูกหนี้ที่ได้รับผลกระทบจากโควิดครั้งที่ 1 ขึ้นซึ่งมีลูกหนี้ให้ความสนใจเข้าร่วมโครงการเป็นจำนวนมาก โดยกรมบังคับคดีเร่งทำตามนโยบายของ นายสมศักดิ์ เทพสุทิน รัฐมนตรีว่าการกระทรวงยุติธรรม ที่เล็งเห็นถึงสภาพปัญหาความเดือดร้อนดังกล่าวอยู่ในขณะนี้ เพื่อเป็นการดำเนินโครงการอย่างต่อเนื่อง และเปิดโอกาสให้ลูกหนี้และเจ้าหนี้ได้เจรจาไกล่เกลี่ยด้วยความสะดวก รวดเร็ว และไม่มีค่าใช้จ่าย กรมบังคับคดีจึงจัดโครงการไกล่เกลี่ยทั่วไทยร่วมใจช่วยเหลือลูกหนี้ครั้งที่ 2 ขึ้นระหว่างวันที่ 1 พฤษภาคม - 30 มิถุนายน 2564 ที่ศูนย์ไกล่เกลี่ยข้อพิพาท กรมบังคับคดี และสำนักงานบังคับคดีทั่วประเทศ ทั้ง 116 แห่ง ซึ่งก็ได้รับความสนใจเป็นอย่างดีสามารถไกล่เกลี่ยคดีความได้ 312 เรื่อง ทุนทรัพย์ จำนวน 141,361,641.55 บาท พร้อมขยายระยะเวลาการดำเนินการโครงการดังกล่าวออกไปจนถึง 30 กันยายน 2564
ทั้งนี้ เชิญชวนประชาชนที่ประสบปัญหาหนี้สินซึ่งศาลมีคำพิพากษาแล้ว และอยู่ระหว่างการบังคับคดี เข้าร่วมการไกล่เกลี่ยได้ที่สำนักงานบังคับคดีทั่วประเทศ หรือยื่นคำร้องขอไกล่เกลี่ยผ่านทางเว็บไซต์กรมบังคับคดี www.led.go.th หรือสอบถามรายละเอียดเพิ่มเติมได้ที่ศูนย์ไกล่เกลี่ยข้อพิพาท กรมบังคับคดี โทรศัพท์ 02881-4840 , 02887-5072 หรือสายด่วนกรมบังคับคดี 1111 กด 79
วันอังคารที่ 29 มิถุนายน 2564
โฆษกฯ ศบค. ยืนยันเจตนาควบคุมกลุ่มแรงงานเพื่อป้องกันการแพร่ระบาดของโรคในกลุ่มใหญ่ การดำเนินการซ่อมแซม ปลูกสร้างที่มีคนงานไม่มากและปฏิบัติตามมาตรการควบคุมโรคสามารถดำเนินการได้
โฆษกฯ ศบค. ยืนยันเจตนาควบคุมกลุ่มแรงงานเพื่อป้องกันการแพร่ระบาดของโรคในกลุ่มใหญ่ การดำเนินการซ่อมแซม ปลูกสร้างที่มีคนงานไม่มากและปฏิบัติตามมาตรการควบคุมโรคสามารถดำเนินการได้
วันนี้ ( 29 มิถุนายน 2564) เวลา 12.30 น. ณ โถงกลาง ตึกสันติไมตรี ทำเนียบรัฐบาล นายแพทย์ ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ตอบคำถามสื่อมวลชน โฆษกฯ ได้กล่าวย้ำถึงกรณีประเด็นคำถามเกี่ยวกับการก่อสร้าง ซึ่งหากมีการซ่อมแซม ปรับปรุงบ้าน และใช้คนงานไม่เกิน 20 คน ถือว่าทำได้
เจตนาของข้อกำหนดข้อที่ 2 ของข้อกำหนดตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ. 2548 (ฉบับที่ 25) นั้น เป็นเจตนาในการควบคุมแรงงานที่เป็นกลุ่มก้อนใหญ่ และมีการเคลื่อนย้ายใน กทม. และปริมณฑล โดยเฉพาะใน กทม. ที่มี ทั้งสิ้น 575 แห่ง มีคนงานจำนวนหลายหมื่นคน จึงเป็นประเด็นที่มีความห่วงกังวล
ทั้งนี้ เพื่อไม่ให้กระทบการดำเนินชีวิตของประชาชน การซ่อมแซมหรือสร้างบ้านที่มีจำนวนคนงานไม่เกิน 20 คน ยังดำเนินต่อไปได้ อย่างไรก็ดี ข้อกำหนดที่ออกมานี้ การซ่อมแซมและสร้างบ้านบางแห่ง มีจำนวนคนงานมากกว่า 20 คน นั้น เลขา สมช. ในฐานะ ผอ. ศปก.ศบค. แจ้งว่าข้อกำหนดเหล่านี้มีเจตนาที่จะควบคุมในภาพใหญ่แต่ข้อสงสัยในรายจังหวัดขอให้คณะกรรมการควบคุมโรคติดต่อจังหวัดประเมินว่าสถานการณ์มีความเสี่ยงหรือไม่ และพิจารณาตัดสินใจได้ หากตรวจสอบและมั่นใจในการดูแล ไม่มีการเคลื่อนย้ายแรงงาน อาจพิจารณาอนุญาตดำเนินการได้ ทั้งนี้ ทาง ศบค. พยายามที่จะออกข้อกำหนดให้ครอบคลุม และขออภัยในความไม่สะดวกที่เกิดขึ้น ซึ่งจะนำไปปรับปรุงและปฏิบัติต่อไป
วันอังคารที่ 16 พฤศจิกายน 2564
นายกฯ ย้ำดูแลประชาชนทุกภาคส่วน  ครม.อนุมัติเงินกู้เพื่อตรึงราคาน้ำมันดีเซลไม่เกิน 30 บาท/ลิตร
นายกฯ ย้ำดูแลประชาชนทุกภาคส่วน  ครม.อนุมัติเงินกู้เพื่อตรึงราคาน้ำมันดีเซลไม่เกิน 30 บาท/ลิตร
วันนี้ (16 พ.ย.64) เวลา 13.15 น. ณ ห้องประชุมโภคีธารา โรงแรมโซฟิเทล กระบี่ โภคีธรา กอล์ฟ แอนด์ สปา รีสอร์ท พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงแนวทางในการดูแลราคาน้ำมันขณะนี้ว่า รัฐบาลดูแลประชาชนทุกภาคส่วน ให้ดีที่สุด ยืนยันที่จะตรึงราคาดีเซลให้ไม่เกิน 30 บาท/ลิตร โดยที่ประชุมเห็นชอบร่างหลักเกณฑ์การกู้เงินของสำนักงานกองทุนน้ำมันเชื้อเพลิง (สกนช.) โดยให้ สกนช. ดำเนินการกู้เฉพาะวงเงิน 20,000 ล้านบาท ตามกรอบของกฎหมายกองทุนน้ำมันเชื้อเพลิงที่มีอยู่เพื่อพยุงราคาและเตรียมพร้อมสภาพคล่องในการตรึงราคาน้ำมันดีเซลไม่ให้เกิน 30 บาท/ลิตร เพื่อลดผลกระทบต่อค่าครองชีพประชาชนในช่วงที่สถานการณ์ราคาน้ำมันในตลาดโลกยังคงมีแนวโน้มผันผวน และคาดว่าเมื่อสถานการณ์การเข้าสูภาวะปกติราคาน้ำมันก็จะลดลง และในอนาคตต้องมีการสนับสนุนให้มีการใช้พลังงานไฟฟ้าในประเทศ 30% ด้วย พร้อมขอความเข้าใจจากตัวแทนผู้ประกอบการขนส่งรถบรรทุกทั่วประเทศ อย่าใช้แรงกดดันรัฐบาลเพราะต้องดูแลประชาชนทุกกลุ่มและต้องพิจารณาด้วยความละเอียดรอบคอบ และขอให้คำนึงถึงสถานการณ์ที่เกิดขึ้นกับประเทศในขณะนี้ อย่างไรก็ตามได้สั่งการให้กระทรวงคมมนาคมไปจัดขนส่งทางรถไฟ และจัดรถ บขส. สำหรับขนส่งสินค้าอีกทางหนึ่งเพิ่มเติม
--------------
วันอาทิตย์ที่ 5 ธันวาคม 2564
รมว.วธ.ร่วมพิธีทำบุญตักบาตรถวายพระราชกุศล เนื่องในวันคล้ายวันพระบรมราชสมภพพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
รมว.วธ.ร่วมพิธีทำบุญตักบาตรถวายพระราชกุศล เนื่องในวันคล้ายวันพระบรมราชสมภพพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
วันที่ ๕ ธันวาคม ๒๕๖๔ เวลา ๐๗.๓๐ น. พลเอก ประยุทธ์ จันทร์โอชา นายกรัฐมนตรีและภริยา เป็นประธานในพิธีทำบุญตักบาตรถวายพระราชกุศล เนื่องในวันคล้ายวันพระบรมราชสมภพพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร วันชาติ และวันพ่อแห่งชาติ ๕ ธันวาคม ๒๕๖๔ โดยมีนายอิทธิพล คุณปลื้ม รัฐมนตรีว่าการกระทรวงวัฒนธรรม นางยุพา ทวีวัฒนะกิจบวร ปลัดกระทรวงวัฒนธรรม ผู้บริหารกระทรวงวัฒนธรรม ผู้แทนหน่วยงานภาครัฐ ภาคเอกชนและประชาชน เข้าร่วมพิธี ณ บริเวณพิธีท้องสนามหลวง
วันจันทร์ที่ 25 ตุลาคม 2564
รัฐมนตรีว่าการกระทรวงยุติธรรม มอบสำนักงาน​ยุติธรรม​จังหวัด ช่วยเยียวยาเด็กถูกพ่อทำร้ายที่จังหวัดสุพรรณบุรี และคดีสาวเตอร์เทนถูกรุมโทรมที่จังหวัดชลบุรี
รัฐมนตรีว่าการกระทรวงยุติธรรม มอบสำนักงาน​ยุติธรรม​จังหวัด ช่วยเยียวยาเด็กถูกพ่อทำร้ายที่จังหวัดสุพรรณบุรี และคดีสาวเตอร์เทนถูกรุมโทรมที่จังหวัดชลบุรี กำชับหน่วยงานทำงานเชิงรุก แจงผู้ต้องหา 2 คดีปลดกำไล EM ไปแล้ว ยืนยันระบบคุมประพฤติเข้มข้น
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงกรณีพ่อทำร้ายลูก​ที่ จังหวัดสุพรรณบุรีว่า เบื้องต้นได้รับรายงานว่า​ ทราบชื่อผู้​ต้องหาคือ นายเมธี​ ศรีสุวรรณ​ ซึ่งได้รับการพักการลงโทษกรณีมีเหตุพิเศษจากเรือนจำอำเภอ​ธัญบุรี​ ได้รับการปล่อยตัวเพื่อคุมความประพฤติ ที่สำนักงานคุมประพฤติ​กรุงเทพ​ ​เมื่อวันที่ ​2 เมษายน ​2564​ และได้ขอโอนรายงานตัวไปที่ สำนักงานคุมประพฤติจังหวัดสุพรรณบุรี​ ซึ่งมีภรรยา​เป็นผู้อุปการะในเขตอำเภอบางปลาม้า จากนั้นได้รับอภัยโทษ​ เมื่อวันที่ ​16​ กันยายน และพนักงานคุมประพฤติได้ปลดกำไล EM เมื่อวันที่ 22 ​กันยายน โดยตนได้สั่งให้สำนักงาน​ยุติธรรม​จังหวัด​สุพรรณบุรี​ ช่วยเหลือผู้เสียหายแล้ว​ กรณีเด็กถูกทำร้ายบาดเจ็บสาหัส จากการกระทำความผิดอาญาของผู้อื่น มีสิทธิได้รับการเยียวยา ตามพ.ร.บ.ค่าตอบแทนผู้เสียหายและค่าทดแทน และค่าใช้จ่ายแก่จำเลยในคดีอาญา พ.ศ. 2544 โดยจะได้รับการพิจารณาช่วยเหลือ ดังนี้ ค่ารักษาพยาบาล ไม่เกิน 40,000 บาท ค่าฟื้นฟูสมรรถภาพร่างกายและจิตใจ 20,000 บาท และค่าตอบแทนความเสียหายอื่น 50,000 บาท ตามหลักเกณฑ์ที่คณะกรรมการกำหนด
นายสมศักดิ์ กล่าวอีกว่า ส่วนอีกกรณีคือ สาวเอนเตอร์เทน ได้แจ้งความ ถูกคนร้ายล่อลวงไปรุมโทรมภายในบ้านพักแห่งหนึ่งซึ่งตั้งอยู่ในพื้นที่ อำเภอสัตหีบ โดยนายชาญณรงค์ หิรัญ เจ้าของบ้านและหนึ่งในผู้ต้องหา อยู่ระหว่างการพักโทษในคดียาเสพติด โดยเบื้องต้นได้ตรวจสอบแล้วพบว่า นายชาญณรงค์ได้รับการปลดกำไล EM ไปแล้วสำนักงานยุติธรรมจังหวัดชลบุรีดำเนินการให้ความช่วยเหลือ ประสานไปยังผู้เสียหายเพื่อแจ้งสิทธิการให้ความช่วยเหลือตาม พ.ร.บ.ค่าตอบแทนฯ โดยจะได้รับค่าใช้จ่ายที่จำเป็นในการรักษาพยาบาล 40,000 บาท ค่าฟื้นฟูสมรรถภาพทางร่างกายและจิตใจ 20,000 บาท ค่าขาดประโยชน์ทำมาหาได้ ฯ ตามอัตราค่าจ้างขั้นต่ำของจังหวัดชลบุรี วันละ 336 บาท ตามระยะเวลาที่ผู้เสียหายไม่สามารถประกอบอาชีพได้ไม่เกิน 1 ปี และค่าตอบแทนความเสียหายอื่นไม่เกิน 50,000 บาท ทั้งนี้ การพิจารณาจ่ายค่าตอบแทนผู้เสียหายในคดีอาญา เป็นดุลพินิจของคณะอนุกรรมการฯ ประจำจังหวัด โดย ตนได้กำชับให้ทั้งสำนักงานยุติธรรมจังหวัดและกรมคุมประพฤติ ดำเนินการเชิงรุกแล้ว แต่เราทำได้แค่ตามหน้าที่ จะไปก้าวล่วงเรื่องของคดีไม่ได้
"ผมไม่อยากให้สังคมตระหนกกับกลุ่มผู้พักโทษด้วยเหตุพิเศษ อย่าไปเหมารวม คนที่ได้รับการพักโทษจะมีแค่เปอร์เซ็นเดียว ซึ่งเป็นส่วนที่น้อยมาก คือพวกบัวใต้ตม แม้จะได้รับโอกาสแล้วแต่ก็มักจะไม่สำนึกกลับไปทำผิดซ้ำอีก ทำให้ผู้ที่ได้รับการพักโทษหรือสวมกำไล EM มีภาพลักษณ์ที่ไม่ดีกับสังคม แต่คนที่ออกไปส่วนใหญ่จะกลับตัวเป็นคนดี ไม่กลับไปกระทำผิดซ้ำอีก และตนขอชี้แจงว่าระบบการคุมประพฤติด้วยกำไล EM มีความปลอดภัย ติดตามได้แม่นยำและเคร่งครัด มีอาสาสมัครคุมประพฤติในพื้นที่ช่วยติดตาม ซึ่งหากกฎหมายที่เกี่ยวข้อง เช่น กฎหมาย JSOC สำเร็จ การคุมประพฤติของกลุ่มผู้ต้องขังกลุ่มที่ต้องเฝ้าระวังจะมีความเข้มข้นมากขึ้นอีก เพื่อลดการกลับมากระทำผิดซ้ำ และสร้างความปลอดภัยให้สังคมมากขึ้นกว่าเดิม" นายสมศักดิ์ กล่าว
วันอังคารที่ 20 กรกฎาคม 2564
การปรับปรุงรายละเอียดโครงการยิ่งใช้ยิ่งได้
คณะกรรมการกลั่นกรองการใช้จ่ายเงินกู้มีมติเห็นชอบการปรับปรุงรายละเอียดโครงการยิ่งใช้ยิ่งได้ เพื่อให้สอดคล้องกับมาตรการป้องกันและควบคุมการแพร่ระบาดของโรคติดเชื้อไวรัสโคโรนา 2019 (COVID-19) ในปัจจุบันและสถานการณ์การลงทะเบียนเข้าร่วมโครงการ
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า คณะรัฐมนตรีได้มีมติเมื่อวันที่ 20 กรกฎาคม 2564 รับทราบและอนุมัติตามผลการพิจารณาของคณะกรรมการกลั่นกรองการใช้จ่ายเงินกู้ (คณะกรรมการฯ)ในคราวประชุมครั้งที่ 24/2564 เมื่อวันที่ 13 กรกฎาคม 2564 และในคราวประชุมครั้งที่ 25/2564 เมื่อวันที่ 16 กรกฎาคม 2564 ซึ่งคณะกรรมการฯ ได้มีมติเห็นชอบการปรับปรุงรายละเอียดโครงการยิ่งใช้ยิ่งได้ เพื่อให้สอดคล้องกับมาตรการป้องกันและควบคุมการแพร่ระบาดของโรคติดเชื้อไวรัสโคโรนา 2019 (COVID-19) ในปัจจุบันและสถานการณ์การลงทะเบียนเข้าร่วมโครงการ ตามที่กระทรวงการคลังโดยสำนักงานเศรษฐกิจการคลังเสนอ ดังนี้
1. ขยายระยะเวลาการใช้จ่ายเพื่อซื้อสินค้าหรือรับบริการที่จะได้รับการสนับสนุนวงเงินสิทธิ e-Voucher จากเดิมระหว่างวันที่ 1 กรกฎาคม- 30 กันยายน 2564 เป็นระหว่างวันที่ 1 กรกฎาคม - 30 พฤศจิกายน 2564
2. เพิ่มวงเงินใช้จ่ายสูงสุดที่จะนำมาคำนวณสิทธิ e-Voucher ต่อวัน จากเดิมไม่เกิน 5,000 บาทต่อคนต่อวัน เป็นไม่เกิน 10,000 บาทต่อคนต่อวัน ตั้งแต่วันที่ 22 กรกฎาคม 2564 เป็นต้นไป ทั้งนี้ วงเงินใช้จ่ายสูงสุดที่จะนำมาคำนวณสิทธิ e-Voucher ไม่เกิน 5,000 บาทต่อคนต่อวัน สำหรับการใช้จ่ายตั้งแต่วันที่ 1 - 21 กรกฎาคม 2564 และไม่เกิน 10,000 บาทต่อคนต่อวัน สำหรับการใช้จ่ายตั้งแต่วันที่ 22 กรกฎาคม- 30 พฤศจิกายน 2564 โดยจะไม่มีผลในการคำนวณคืน e-Voucher ย้อนหลัง
3. ปรับลดจำนวนกลุ่มเป้าหมายผู้ได้รับสิทธิโครงการยิ่งใช้ยิ่งได้จากเดิม4 ล้านสิทธิเป็น 1.4 ล้านสิทธิ
โฆษกกระทรวงการคลังได้ให้ข้อมูลเพิ่มเติมว่า ณ วันที่ 19 กรกฎาคม 2564 โครงการยิ่งใช้ยิ่งได้มีผู้ได้รับสิทธิสะสมทั้งสิ้น 457,264 คน มีผู้ใช้สิทธิสะสม 51,873คน และมียอดใช้จ่ายสะสมรวมทั้งหมด 472 ล้านบาท โดยมีมูลค่าการใช้จ่ายสะสมที่นำมาคำนวณสิทธิ e-Voucher 431.8 ล้านบาท และคิดเป็นมูลค่าสะสม e-Voucher ทั้งสิ้นกว่า 43.7 ล้านบาท ทั้งนี้ ประชาชนสามารถใช้จ่ายด้วย e-Voucher ในโครงการยิ่งใช้ยิ่งได้ ตั้งแต่วันที่ 7 สิงหาคม - 31 ธันวาคม 2564 โดยสามารถตรวจสอบร้านค้าที่เข้าร่วมโครงการได้ที่ www.ยิ่งใช้ยิ่งได้.com
สำนักงานเศรษฐกิจการคลัง  spend2get@fpo.go.th
ธนาคารกรุงไทย จำกัด (มหาชน) โทร. 02-111-1122
วันอาทิตย์ที่ 3 เมษายน 2565
โฆษกรัฐบาลเผย นายกฯ พอใจผลงานบริหารจัดการน้ำของประเทศ ใช้งบกลางคุ้มค่า 2 ปี เพิ่มแหล่งน้ำกว่า 2.6 หมื่นแห่งทั่วประเทศ เก็บน้ำฝนใช้หน้าแล้ง 742 ล้าน.ลบ.ม.
โฆษกรัฐบาลเผย นายกฯ พอใจผลงานบริหารจัดการน้ำของประเทศ ใช้งบกลางคุ้มค่า 2 ปี เพิ่มแหล่งน้ำกว่า 2.6 หมื่นแห่งทั่วประเทศ เก็บน้ำฝนใช้หน้าแล้ง 742 ล้าน.ลบ.ม. ประชาชนได้ประโยชน์ครอบคลุมพื้นที่ 7.5 ล้านไร่
วันนี้(3เม.ย.65)นายธนกรวังบุญคงชนะโฆษกประจำสำนักนายกรัฐมนตรีเปิดเผยว่าพลเอกประยุทธ์จันทร์โอชานายกรัฐมนตรีและรัฐมนตรีว่าการกระทรวงกลาโหมติดตามการบริหารจัดการน้ำทั้งระบบของประเทศอย่างต่อเนื่องใกล้ชิดพอใจผลการดำเนินงานพัฒนาและบริหารจัดน้ำอย่างเป็นระบบภายใต้งบประมาณรายจ่ายงบกลางรายการเงินสำรองจ่ายเพื่อกรณีฉุกเฉินหรือจำเป็นในการแก้ไขปัญหาเชิงการป้องกันภัยพิบัติทางธรรมชาติที่เกิดขึ้นทั้งการบรรเทาผลกระทบภัยแล้งป้องกันน้ำท่วมและคุณภาพน้ำซึ่งตลอด2ปีที่ผ่านมา(ปี2563 – 2564)รัฐบาลได้มีการบูรณาการทุกหน่วยงานด้านน้ำโดยสำนักงานทรัพยากรน้ำแห่งชาติ(สทนช.)เป็นหน่วยงานกลางในการบูรณาการพิจารณาแผนงาน/โครงการของหน่วยงานต่างๆสามารถแก้ไขปัญหาได้อย่างมีประสิทธิภาพในการพัฒนาแหล่งน้ำขนาดเล็กระบบกระจายน้ำเพื่อสนับสนุนน้ำอุปโภค-บริโภคตลอดจนการเกษตรครอบคลุมทั้งประเทศรวม26,830แห่งเช่นการขุดเจาะบ่อบาดาลแหล่งน้ำสำรองเพื่อผลิตน้ำประปาก่อสร้างฝายและสระเก็บน้ำเพื่อการเกษตรขุดลอกคลองและกำจัดวัชพืชเป็นต้น
นายธนกรกล่าวว่าสำหรับโครงการพัฒนาแหล่งน้ำต่างๆภายใต้งบกลางปี2563มีทั้งสิ้น20,795แห่งซึ่งทุกแห่งได้ดำเนินการเสร็จเรียบร้อยแล้วส่งผลให้ปริมาณน้ำเก็บกักเพิ่มขึ้นเกิดประโยชน์กับประชาชนและเกิดการจ้างแรงงานกว่า184,000รายส่วนงบกลางปี2564มีโครงการพัฒนาแหล่งน้ำรวม6,035แห่งเน้นรองรับสถานการณ์ฝนตกน้อยและความต้องการใช้น้ำเพิ่มสูงขึ้นจากการอพยพกลับภูมิลำเนาเดิมของประชาชนที่ได้รับผลกระทบจากการระบาดของโควิด-19เพื่อประกอบอาชีพเกษตรกรรมล่าสุดดำเนินการแล้วเสร็จ3,642แห่งและอยู่ระหว่างดำเนินการ2,441แห่งซึ่งรัฐบาลโดยสทนช.มีการติดตามความก้าวหน้าและเร่งดำเนินการเพื่อให้แล้วเสร็จตามเป้าหมายที่กำหนดไว้ทั้งนี้คาดว่าหากโครงการทั้งหมดแล้วเสร็จจะสามารถทำให้เก็บกักน้ำในช่วงฤดูฝนเพื่อใช้ประโยชน์ในช่วงหน้าแล้งได้รวม742ล้านลบ.ม.อีกทั้งยังสามารถนำน้ำบาดาลมาใช้ได้ถึง91ล้านลบ.ม.และมีน้ำดิบผลิตประปาได้อีก62ล้านลบ.ม.ส่งผลให้เกิดประโยชน์โดยตรงกับประชาชนถึง3.65ล้านครัวเรือนครอบคลุมพื้นที่ประมาณ7.5ล้านไร่
“นอกจากนี้ที่ประชุมคณะรัฐมนตรีเมื่อวันที่29มีนาคม2565ยังได้มีมติอนุมัติงบกลางฯเพื่อพัฒนาโครงการรองรับสถานการณ์ภัยแล้งและฝนทิ้งช่วงปี2565รวม2,525แห่งซึ่งคาดว่าหากดำเนินการแล้วเสร็จจะสามารถช่วยป้องกันและลดผลกระทบจากปัญหาภัยแล้งได้รวมทั้งเพิ่มการลงทุนภาครัฐและจ้างแรงงานคนในท้องถิ่นด้วย”โฆษกประจำสำนักนายกรัฐมนตรีกล่าว
————
วันอังคารที่ 18 มกราคม 2565
ครม. อนุมัติร่าง พ.ร.ฎ.เวนคืนที่ดินบางแค-บางหว้า สร้างเขื่อนขยายคลองพระยาราชมนตรี แก้ปัญหาน้ำท่วมขัง กทม. ตะวันตก
ครม. อนุมัติร่าง พ.ร.ฎ.เวนคืนที่ดินบางแค-บางหว้า สร้างเขื่อนขยายคลองพระยาราชมนตรี แก้ปัญหาน้ำท่วมขัง กทม. ตะวันตก
วันที่ 18 มกราคม 2565นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 18 มกราคม 2565 ว่า ครม.อนุมัติร่างพระราชกฤษฎีกากำหนดเขตที่ดินที่จะเวนคืน ในท้องที่แขวงบางแค เขตบางแค และแขวงบางหว้า เขตภาษีเจริญ กรุงเทพมหานคร พ.ศ. .... ตามที่กระทรวงมหาดไทยเสนอ ซึ่งมีสาระสำคัญเป็นการกำหนดเขตที่ดินที่จะเวนคืนในแขวงบางแค เขตบางแค และแขวงบางหว้า เขตภาษีเจริญ กรุงเทพมหานคร โดยให้เจ้าหน้าที่หรือพนักงานที่มีสิทธิเข้าไปสำรวจที่ดินและอสังหาริมทรัพย์ที่ต้องเวนคืนให้ถูกต้องชัดเจน เพื่อขยายคลองและก่อสร้างเขื่อนคอนกรีตเสริมเหล็กบริเวณคลองพระยาราชมนตรี ตั้งแต่ช่วงคลองหนองใหญ่ถึงคลองภาษีเจริญ มีความกว้าง 60 เมตร ยาวประมาณ 1,600 เมตร (1.6 กิโลเมตร) เพื่อเพิ่มประสิทธิภาพการระบายน้ำและแก้ปัญหาน้ำท่วมขังในกรุงเทพฯ ทั้งนี้ ร่างพระราชกฤษฎีกามีกำหนดบังคับใช้ 4 ปี เริ่มต้นเข้าสำรวจที่ดินและอสังหาริมทรัพย์ที่อยู่ภายในแนวเขตที่ดินที่จะเวนคืนภายใน 180 วัน นับแต่วันที่พระราชกฤษฎีกานี้บังคับใช้
นางสาวรัชดา กล่าวด้วยว่า เมื่อการขยายคลองและก่อสร้างเขื่อนบริเวณคลองพระยาราชมนตรีแล้วเสร็จ จะช่วยบรรเทาปัญหาน้ำท่วมขังเป็นเวลานานในพื้นที่ฝั่งตะวันตกของกรุงเทพฯ และปริมณฑล อีกทั้งยังเพิ่มประสิทธิภาพการระบายน้ำจากคลองพระยาราชมนตรีและคลองภาษีเจริญ ลงสู่โครงการแก้มลิงคลองมหาชัย- คลองสนามชัยอันเนื่องมาจากพระราชดำริด้วย
-------------------------
วันศุกร์ที่ 6 สิงหาคม 2564
ดีอีเอส วางแนวปฏิบัติด้านความมั่นคงปลอดภัยทางเทคโนโลยีสารสนเทศ
ดีอีเอส วางแนวปฏิบัติด้านความมั่นคงปลอดภัยทางเทคโนโลยีสารสนเทศ
เมื่อวันที่6สิงหาคม2564นางสาวสุกันยาณียะวิญชาญผู้ตรวจราชการกระทรวงดิจิทัลเพื่อเศรษฐกิจและสังคมเป็นประธานการประชุมคณะทำงานปรับปรุงนโยบายและแนวปฏิบัติด้านความมั่นคงปลอดภัยทางเทคโนโลยีสารสนเทศครั้งที่1/2564ผ่านระบบVideo Conferenceณห้องประชุม602ชั้น6สำนักงานปลัดกระทรวงดิจิทัลเพื่อเศรษฐกิจและสังคมโดยที่ประชุมได้พิจารณาร่างแนวปฏิบัติในการรักษาความมั่นคงปลอดภัยด้านสารสนเทศพ.ศ.2564 ซึ่งเป็นเรื่องสืบเนื่องเกี่ยวกับเรื่องการปรับปรุงแนวทางปฏิบัติด้านความมั่งคงปลอดภัยทางเทคโนโลยีสารสนเทศการติดตามสถานการณ์บริหารจัดการสินทรัพย์(Asset Management) กิจกรรมสร้างความตระหนักรู้เกี่ยวกับนโยบายและแนวทางปฏิบัติด้านความมั่นคงปลอดภัยทางเทคโนโลยีสารสนเทศของสำนักงานปลัดกระทรวงดิจิทัลฯ
***********
วันศุกร์ที่ 29 กรกฎาคม 2565
ทหารเกณฑ์ เฮ! ปลดประจำการมีงานทำแน่ กระทรวงแรงงาน เตรียมความพร้อมกำลังแรงงาน ลงพื้นที่ฝึกอาชีพอิสระ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า ทหารกองประจำการถือเป็นกำลังพลที่มีคุณภาพ ได้รับการปลูกฝังให้มีระเบียบวินัย และเมื่อปลดประจำการก็จะเป็นหนึ่งในกำลังสำคัญในการพัฒนาประเทศ ดังนั้นเพื่อให้ทหารปลดประจำการมีทางเลือกในการประกอบอาชีพ
หรือมีอาชีพอิสระ สำหรับสร้างรายได้เลี้ยงดูตนเองและครอบครัวกระทรวงแรงงานจึงมีโครงการเตรียมความพร้อมแก่กำลังแรงงาน กิจกรรมส่งเสริมการมีงานทำให้ทหารกองประจำการที่จะปลดเป็นทหารกองหนุน โดยปีงบประมาณ พ.ศ. 2565 มีเป้าหมายส่งเสริมการมีงานทำให้ทหารกองประจำการ จำนวน 4,000 คน ซึ่งมีการจัดกิจกรรมดังกล่าวแล้ว ในกรุงเทพมหานคร และอีก 15 จังหวัด อาทิ จังหวัดลพบุรี ชลบุรี นครราชสีมา นครปฐม กาญจนบุรี เพชรบุรี เป็นต้น และมีผู้เข้าร่วมกิจกรรมทั้งสิ้น 4,088 คน
“พล.อ.ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน ให้ความสำคัญกับการส่งเสริมให้คนไทยเรียนรู้และพัฒนาตนเองอย่างต่อเนื่องตลอดชีวิต ซึ่งกระทรวงแรงงาน พร้อมแนะแนวอาชีพและส่งเสริมการประกอบอาชีพอิสระให้แก่ประชาชนทุกกลุ่มเป้าหมาย เพื่อให้คนไทยรู้จักตนเอง ทราบถึงความถนัดและศักยภาพของตนเอง รู้สถานการณ์และแนวโน้มความต้องการของตลาดแรงงาน ตลอดจนเส้นทางการศึกษา การเข้าสู่อาชีพและแนวทางการประกอบอาชีพยุคใหม่ เพื่อวางแผนประกอบอาชีพ หรือเลือกอาชีพอิสระที่เหมาะสมกับตนเองต่อไป” รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า กิจกรรมส่งเสริมการมีงานทำให้ทหารกองประจำการที่จะปลดเป็นทหารกองหนุน จะมีทั้งการให้ความรู้เกี่ยวกับแนวทางการประกอบอาชีพ การเตรียมความพร้อมในการทำงาน หรือการศึกษาต่อ ให้ข้อมูลแหล่งฝึกอบรมอาชีพเพิ่มเติม และข้อมูลข่าวสารตลาดแรงงาน รวมทั้งช่องทางการสมัครงาน เพื่อใช้เป็นแนวทางในการเลือกประกอบอาชีพหลังปลดประจำการ นอกจากนี้ยังมีกิจกรรมอื่น ๆ ตามความเหมาะสม เช่น การรับสมัครงานจากบริษัทเอกชนในพื้นที่ บริการทดสอบความพร้อมทางอาชีพ สาธิตการประกอบอาชีพอิสระ อาทิ การตัดผม การติดฟิล์มโทรศัพท์ การทำซูชิ การทำสลัดโรล การทำหมูทอดพวง การสาธิตการทำค็อกเทลผสมเครื่องดื่ม เป็นต้น
สำหรับประชาชนที่สนใจทางเลือกในการประกอบอาชีพอิสระ สามารถเข้าชมได้ที่เว็บไซต์กองส่งเสริมการมีงานทำ กรมการจัดหางาน www.doe.go.th/vgnew เลือกหัวข้อ “อาชีพอิสระ 2022” หรือสอบถามข้อมูลเพิ่มเติมได้ที่สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1 – 10 หรือที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร.1694
วันอังคารที่ 22 มีนาคม 2565
ครม.อนุมัติงบกลาง 811 ล้านบาท เป็นค่าตอบแทนเสี่ยงภัยเจ้าหน้าที่ผู้ปฏิบัติงานส่วนหน้า ได้แก่ กำนัน ผู้ใหญ่บ้าน แพทย์ประจำตำบล สารวัตรกำนัน ผู้ช่วยผู้ใหญ่บ้าน และสมาชิก อส.
ครม.อนุมัติงบกลาง 811 ล้านบาท เป็นค่าตอบแทนเสี่ยงภัยเจ้าหน้าที่ผู้ปฏิบัติงานส่วนหน้า ได้แก่ กำนัน ผู้ใหญ่บ้าน แพทย์ประจำตำบล สารวัตรกำนัน ผู้ช่วยผู้ใหญ่บ้าน และสมาชิก อส. คนละ 500 บาทต่อเดือนเป็นเวลา 6 เดือน
วันที่ 22 มีนาคม 2565 น.ส.ไตรศุลีไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) อนุมัติงบประมาณรายจ่ายประจำปีงบประมาณ 2565 งบกลาง รายการค่าใช้จ่ายในการบรรเทา แก้ไขปัญหา และเยียวยาผู้ที่ได้รับผลกระทบจากการระบาดของโรคติดเชื้อไวรัสโรโรนา 2019 จำนวน 811.77 ล้านบาท เพื่อเป็นค่าตอบแทนเสี่ยงภัยเจ้าหน้าที่ผู้ปฏิบัติงานส่วนหน้า ได้แก่ กำนัน ผู้ใหญ่บ้าน แพทย์ประจำตำบล สารวัตรกำนัน ผู้ช่วยผู้ใหญ่บ้าน และสมาชิกกองอาสารักษาดินแดน(สมาชิกอส.) ในสถานการณ์การแพร่ระบาดของโควิด 19 ของกรมการปกครองจำนวน 270,590 คน ในอัตราคนละ 500 บาทต่อเดือน ระยะเวลา 6 เดือน ตั้งแต่เดือนตุลาคม 2564-มีนาคม 2565
ทั้งนี้กระทรวงมหาดไทยรายงานว่า กรมการปกครองเคยได้รับการอนุมัติงบกลาง ปี 2563 จำนวน 677.79 ล้านบาท สำหรับเบิกจ่ายเป็นเงินเพิ่มพิเศษรายเดือนให้แก่กำนัน ผู้ใหญ่บ้าน ในอัตราคนละ 500 บาทต่อเดือน และแพทย์ประจำตำบล สารวัตรกำนัน ผู้ช่วยผู้ใหญ่บ้าน ในอัตราคนละ 300 บาทต่อเดือน โดยไม่ได้เสนอขอรับการจัดสรรงบประมาณสำหรับสมาชิกอส. ซึ่งต่างจากการเสนอขอรับการจัดสรรงบประมาณในครั้งนี้ โดยปรับเป็นคนละ 500 บาทต่อเดือนเท่ากันทุกตำแหน่ง เพื่อเป็นการลดความเหลื่อมล้ำและให้เกิดความเสมอภาคระหว่างบุคลากรที่ปฏิบัติงานด่านหน้า ซึ่งอัตราดังกล่าวเทียบเท่ากับอสม.
ส่วนการจัดสรรงบประมาณให้แก่สมาชิก อส. ด้วยนั้นเนื่องจากสมาชิก อส.มีฐานะเป็นเจ้าหน้าที่ของรัฐและกองกำลังประจำถิ่นที่มีภูมิลำเนาอยู่ในพื้นที่ประจำการ ทำให้มีความเข้าใจสถานการณ์ในพื้นที่เป็นอย่างดี เช่นเดียวกับ กำนัน ผู้ใหญ่บ้าน และมีบทบาทสำคัญในฐานะเจ้าหน้าที่ผู้ปฏิบัติงานด่านหน้าในสถานการณ์โควิด 19
วันศุกร์ที่ 1 เมษายน 2565
โฆษกรัฐบาล เผย เริ่มแล้ววันนี้ 1 เมษายน ยกเลิก RT-PCR ก่อนเข้าประเทศ 72 ชม. ทุกกลุ่ม “นายกฯ” กำชับทุกฝ่ายปฏิบัติตามตรการสาธารณสุขอย่างเข้มงวด “การ์ดอย่าตก” ช่วยกันชะลอการติดเชื้อ
โฆษกรัฐบาล เผย เริ่มแล้ววันนี้ 1 เมษายน ยกเลิก RT-PCR ก่อนเข้าประเทศ 72 ชม. ทุกกลุ่ม “นายกฯ” กำชับทุกฝ่ายปฏิบัติตามตรการสาธารณสุขอย่างเข้มงวด “การ์ดอย่าตก” ช่วยกันชะลอการติดเชื้อ
วันนี้ (1 เมษายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า จากมติศบค. ล่าสุด ได้มีการปรับมาตรการป้องกันโรคสำหรับผู้ที่เดินทางเข้ามาในประเทศไทย ประเภท Test & Go , Sandbox และ Alternative Quarantine นั้น ให้ยกเลิกการตรวจ RT-PCR 72 ชั่วโมง ก่อนเดินทางเข้าประเทศทั้งสามกลุ่ม ลดระยะเวลาของการเดินทางเข้าไทยในรูปแบบ Sandbox เหลือ 5 วัน พร้อมปรับรูปแบบการตรวจหาเชื้อเมื่อมาถึงประเทศไทยและระหว่างพำนักในประเทศ กรณี Test & Go, Sandbox ต้องได้รับการตรวจ RT-PCR ในวันแรกเมื่อเดินทางมาถึงประเทศไทย และจากนั้นทำการตรวจ Self-ATK อีกครั้งในวันที่ 5 ในกรณี Quarantine ต้องตรวจ RT-PCR ในวันแรก และตรวจ RT-PCR ในวันที่ 4-5 ก่อนออกจากสถานที่กักตัว รวมทั้งการปรับลดการกักตัวเหลือ 5 วัน จากเดิม 7 วัน สำหรับนักเดินทางที่มาแบบ Sandbox และ Quarantine เริ่มตั้งแต่วันที่ 1 เมษายน นี้ ทั้งนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กำชับให้ทุกหน่วยงานที่เกี่ยวข้องเตรียมความพร้อมรองรับนักท่องเที่ยวที่จะเดินทางเข้าประเทศภายใต้มาตรการสาธารณสุขที่มีความเข้มงวด ตามแนวทาง Covid Free Setting พร้อมฝากเตือนพี่น้องประชาชนให้ดูแลตนเองขั้นสูงสุด อย่าการ์ดตก ปฏิบัติตัวเองตามมาตรการต่าง ๆ อย่างเคร่งครัด ซึ่งจะสามารถควบคุม ป้องกัน และชะลอการระบาดของโรคได้ โดยการผ่อนคลายมาตรการเข้าประเทศครั้งนี้ เป็นส่วนหนึ่งเพื่อดึงดูด นักท่องเที่ยวต่างประเทศเข้ามาในประเทศ กระตุ้นเศรษฐกิจ ภายใต้มาตรการสาธารณสุขที่รัดกุมขั้นสูงสุด
สำหรับสถานการณ์การแพร่ระบาดของโควิด-19 วันนี้ (1 เมษายน 2565) พบผู้ติดเชื้อโควิด-19 รายใหม่ 28,379 ราย จำแนกเป็น ผู้ป่วยจากในประเทศ 28,317 ราย และผู้ป่วยมาจากต่างประเทศ 62 ราย ผู้เสียชีวิต 92 ราย ผู้ที่กำลังรักษาตัว 251,214 ราย และมียอดผู้ที่หายป่วยกลับบ้านแล้ว 23,843 ราย ทำให้มียอดผู้ป่วยยืนยันสะสมตั้งแต่ 1 ม.ค. 65 จำนวน 1,433,291 ราย จำนวนผู้ที่หายป่วยสะสมจำนวน 1,211,796 ราย สำหรับจำนวนผู้ป่วยปอดอักเสบ รักษาตัวอยู่ในโรงพยาบาล 1,828 ราย เฉลี่ยจังหวัดละ 24 ราย อัตราครองเตียงร้อยละ 29.4 ขณะที่รายงานภาพรวมการฉีดวัคซีนโควิด-19 สรุปจำนวนผู้ที่ได้รับได้รับวัคซีนสะสม ตั้งแต่ 28 ก.พ. 64 - 31 มี.ค. 2565 (18.17 น.) รวม 129,782,808 โดส ใน 77 จังหวัด แบ่งเป็นผู้ได้รับวัคซีนเข็มที่ 1 สะสม 55,587,780 โดส ผู้ได้รับวัคซีนเข็มที่ 2 สะสม 50,323,916 โดส ผู้ได้รับวัคซีนเข็มที่ 3 สะสม 21,691,865 โดส และผู้ได้รับวัคซีนเข็มที่ 4 สะสม 2,179,247 โดส
.............................
วันจันทร์ที่ 25 เมษายน 2565
นายกรัฐมนตรี ตรวจราชการ จ.สงขลา และ พัทลุง
วันจันทร์ที่ 25 เมษายน 2565
ต่อจากนี้ไป ขอเชิญรับฟังไทยคู่ฟ้า ค่ะ
พลเอก ประยุทธ์ จันทร์โอชา นายกรัฐมนตรี เดินทางไปตรวจราชการที่ จ.สงขลา และจ.พัทลุง ในวันนี้(25เม.ย.65) เพื่อติดตามความคืบหน้าของโครงการในพระราชดำริในหลวง ร.9 ในการปรับปรุงคลองภูมินาถดำริให้มีศักยภาพเพียงพอที่จะป้องกันน้ำท่วมเมืองหาดใหญ่ และกักเก็บน้ำไว้ใช้ช่วงหน้าแล้ง ที่ อ.หาดใหญ่ จ.สงขลา จากนั้นเดินทางไปมอบนโยบายแก่ส่วนราชการและผู้บริหารท้องถิ่น รวมถึงเป็นประธานในพิธีเปิดงานโครงการส่งเสริมศิลปวัฒนธรรมพื้นบ้าน การแสดงมโนราห์ สืบสานแผ่นดินโนรา มรดกโลกภูมิปัญญาทางวัฒนธรรม เนื่องในโอกาสมหามงคลเฉลิมพระชนมพรรษา 90 พรรษาสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ณ อ.เมืองพัทลุง จ.พัทลุง
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 26 สิงหาคม 2564
สธ.รับมอบชุดตรวจโควิด 19 ด้วยน้ำลาย และเครื่องให้ออกซิเจนไฮโฟลว์
กระทรวงสาธารณสุขรับมอบชุดตรวจโควิด 19 ด้วยน้ำลาย สำหรับตรวจหาเชื้อด้วยตนเอง และเครื่องให้ออกซิเจนอัตราการไหลสูง
วันนี้ (26 สิงหาคม 2564) ที่สำนักงานปลัดกระทรวงสาธารณสุข จ.นนทบุรี นายแพทย์เกียรติภูมิ วงศ์รจิต ปลัดกระทรวงสาธารณสุข พร้อมด้วยคณะผู้บริหาร รับมอบชุดตรวจหาแอนติเจนเชื้อโควิด 19 ด้วยน้ำลาย สำหรับตรวจหาเชื้อด้วยตนเอง จำนวน 10,000 ชุด มูลค่า 2,500,00 บาท จากบริษัท บีเจซี บิ๊กซี จำกัด และรับมอบเครื่องให้ออกซิเจนด้วยอัตราการไหลสูง (High Flow Oxygen Therapy) จำนวน 3 เครื่องมูลค่า 600,000 บาท จากบริษัท เอเออร์ต้า เมดิคอล กรุ๊ป เพื่อสนับสนุนการปฏิบัติงานดูแลรักษาผู้ป่วยโควิด 19
นายแพทย์เกียรติภูมิ กล่าวว่า ขณะนี้สถานการณ์การติดเชื้อในประเทศแม้มีแนวโน้มชะลอตัวลง แต่จำนวนผู้ติดเชื้อยังอยู่ในระดับคงตัว กระทรวงสาธารณสุขได้เร่งค้นหาผู้ติดเชื้อเชิงรุกต่อเนื่อง ด้วยชุดตรวจATK ซึ่งต้องใช้จำนวนมาก สำหรับชุดตรวจหาแอนติเจนเชื้อโควิด 19 ด้วยน้ำลายที่ได้รับจากภาคเอกชนในวันนี้ จะช่วยตรวจคัดกรองเบื้องต้น มีมาตรฐาน ทราบผลไว สามารถทดสอบด้วยตนเอง ทำให้คัดแยกผู้ติดเชื้อออกจากชุมชนได้ ลดการแพร่กระจายเชื้อ รวมทั้งได้รับมอบเครื่องให้ออกซิเจนด้วยอัตราการไหลสูง ซึ่งผู้ป่วยโควิดที่มีอาการระยะปานกลาง กว่าร้อยละ 20 ที่รักษาอยู่ในสถานพยาบาลจำเป็นต้องใช้ เพื่อช่วยลดอาการรุนแรง
“กระทรวงสาธารณสุขขอขอบคุณทุกภาคส่วนที่ได้สนับสนุนการดำเนินงานดูแลรักษาผู้ป่วยมาโดยตลอด จะรีบจัดสรรและส่งต่อไปยังสถานพยาบาลในพื้นที่ต่างๆ เพื่อให้เป็นประโยชน์ในการดูแลผู้ป่วยต่อไป”นายแพทย์เกียรติภูมิ กล่าว
******************************* 26 สิงหาคม 2564
วันพฤหัสบดีที่ 17 กุมภาพันธ์ 2565
กรมทางหลวงชนบท สร้างถนนสาย ง2 และ ง3 ผังเมืองรวมเมืองมุกดาหาร สนับสนุนเขตเศรษฐกิจพิเศษชายแดน SEZ รุดหน้ากว่าร้อยละ 88 คาดก่อสร้างแล้วเสร็จเมษายน 2565
กรมทางหลวงชนบท (ทช.) กระทรวงคมนาคม รายงานความก้าวหน้าการดำเนินโครงการก่อสร้างถนนสาย ง2 และ ง3 ผังเมืองรวมเมืองมุกดาหาร จังหวัดมุกดาหาร ซึ่งปัจจุบันมีผลงานความก้าวหน้าไปแล้วกว่าร้อยละ 88 คาดว่าจะก่อสร้างแล้วเสร็จในเดือนเมษายน 2565
กรมทางหลวงชนบท (ทช.) กระทรวงคมนาคม รายงานความก้าวหน้าการดำเนินโครงการก่อสร้างถนนสาย ง2 และ ง3 ผังเมืองรวมเมืองมุกดาหาร จังหวัดมุกดาหาร เพื่อแก้ไขปัญหาการจราจร รองรับการขยายตัวของเมือง เป็นการสนับสนุนเขตเศรษฐกิจพิเศษชายแดน Special Economic Zone (SEZ) ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ซึ่งปัจจุบันมีผลงานความก้าวหน้าไปแล้วกว่าร้อยละ 88 คาดว่าจะก่อสร้างแล้วเสร็จในเดือนเมษายน 2565
นายอภิรัฐ ไชยวงศ์น้อย อธิบดีกรมทางหลวงชนบท กล่าวว่า เนื่องจากจังหวัดมุกดาหารเป็นเมืองแห่งการค้า การท่องเที่ยวที่มีพรมแดนติดเขตชายแดนกับสาธารณรัฐประชาธิปไตยประชาชนลาว มีจุดผ่านแดนบริเวณสะพานมิตรภาพไทย - ลาว ทำให้มีการขยายตัวของชุมชนอย่างรวดเร็ว จำเป็นต้องมีการพัฒนาโครงสร้างพื้นฐานด้านงานทาง เพื่อส่งเสริมเศรษฐกิจการค้า การท่องเที่ยว รองรับการขยายตัวของเมืองอย่างยั่งยืน ทช. จึงได้ดำเนินโครงการก่อสร้างถนนสาย ง2 และ ง3 ผังเมืองรวมเมืองมุกดาหาร โดยใช้งบประมาณในการก่อสร้างรวม 372.780 ล้านบาท
ทั้งนี้ โครงการก่อสร้างถนนสายดังกล่าวเป็นแนวถนนก่อสร้างใหม่และมีการขยายเขตทางแนวถนนเดิม มีจุดเริ่มต้นโครงการ (ถนนสาย ง2) จากถนนวิวิธสุรการ ไปทางทิศตะวันตกเฉียงเหนือไปตามถนนวิวิธสุรการ (ถนนทางหลวงแผ่นดินหมายเลข 2029) ตัดผ่านถนนทางหลวงแผ่นดินหมายเลข 212 (ถนนชยางกูล) ไปทางทิศตะวันตกตัดผ่านถนนลาดยางสายตาดแคน - หนองหอย (ถนนทางหลวงชนบทสาย มห.2027) ไปทางทิศตะวันตกเฉียงใต้และทิศใต้บรรจบกับถนนทางหลวงแผ่นดินหมายเลข 12 ซึ่งเป็นจุดสิ้นสุดถนนสาย ง2 ระยะทางประมาณ 3.078 กิโลเมตร
ในส่วนของจุดเริ่มต้นถนนสาย ง3 เริ่มต้นจากถนนทางหลวงแผ่นดินหมายเลข 12 ต่อจากถนนสาย ง2 ไปทางทิศใต้ ตามถนนซอยพลธิราช ไปทางทิศตะวันออกเฉียงใต้ตัดผ่านถนนทางหลวงแผ่นดินหมายเลข 212 ไปทางทิศตะวันออกเฉียงใต้ตัดผ่านถนนวงศ์คำพา ไปทางทิศตะวันออกเฉียงใต้ตัดผ่านห้วยแข้ ไปทางทิศตะวันออกเฉียงใต้และทิศตะวันออก ไปตามถนนสุทธิมรรคตัดผ่านถนนศรีบุญเรือง ไปทางทิศตะวันออกเฉียงใต้ตัดผ่านถนนองค์การบริหารส่วนจังหวัด สายบ้านเขามโนรมย์ ไปทางทิศตะวันออกเฉียงใต้ไปบรรจบกับถนนทางหลวงแผ่นดินหมายเลข 2034 ซึ่งเป็นจุดสิ้นสุดถนนสาย ง3 และเป็นจุดสิ้นสุดโครงการ ระยะทางประมาณ 4.457 กิโลเมตร รวมระยะทางทั้งสิ้นประมาณ 7.535 กิโลเมตร ซึ่งลักษณะการก่อสร้างถนนจะเป็นถนนขนาด 4 ช่องจราจร ไป - กลับ ประกอบด้วย การปรับปรุงถนนเดิมโดยการใช้แอสฟัลท์ติกคอนกรีตปูทับ โครงสร้างผิวจราจรเดิมที่เป็นคอนกรีตเสริมเหล็ก และการตัดแนวถนนใหม่/ขยายแนวเขตทางถนนเดิมเป็นถนนคอนกรีตเสริมเหล็ก โดยตลอดเส้นทางจะมีไหล่ทาง ทางจักรยาน พร้อมติดตั้งไฟฟ้าแสงสว่าง ป้ายจราจร และระบบระบายน้ำอีกด้วย
วันอังคารที่ 12 ตุลาคม 2564
เดินหน้าขยายภูเก็ตแซนด์บ็อกซ์ สู่ พลิกโฉมภูเก็ต
วันจันทร์ที่ 11 ตุลาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
พลเอก ประยุทธ์ จันทร์โอชา นายกรัฐมนตรี เดินหน้าขยายผลโครงการภูเก็ตแซนด์บ็อกซ์ตามแนวทางพลิกโฉมประเทศไทยโดยจะพลิกโฉมภูเก็ตให้เป็นจุดหมายระดับโลกเน้นนักท่องเที่ยวคุณภาพและการท่องเที่ยวที่ยั่งยืนรวมถึงผู้ที่มา “ทำงานด้วย เที่ยวไปด้วย” ตั้งแต่ไตรมาส 4 ปี 2564-ไตรมาส 1 ปี 2565 โดยคาดว่าจะมีชาวต่างประเทศเดินทางเข้ามาเฉลี่ยไม่น้อยกว่า 5,000 คนต่อวัน และจะสร้างรายได้ไม่น้อยกว่า 60,000 ล้านบาท ทั้งนี้ การดำเนินงานที่ผ่านมาภูเก็ตแซนด์บ็อกซ์ สร้างรายได้กว่า 2,200 ล้านบาท มียอดการจองที่พักตั้งแต่ ก.ค.2564 - ก.พ.2565 รวมกว่า 690,000 วัน Phuket Extension ที่ขยายไปยัง จ.สุราษฎร์ธานี กระบี่ พังงา และ 7 เกาะท่องเที่ยว สร้างรายได้กว่า 12 ล้านบาท และ สมุยพลัสกว่า 66 ล้านบาท
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันศุกร์ที่ 25 มิถุนายน 2564
ผลการประชุมรัฐมนตรีว่าการกระทรวงการคลังเอเปคร่วมกับสภาที่ปรึกษาทางธุรกิจเอเปคอย่างไม่เป็นทางการ
ผอ.สศค. ได้รับมอบหมายจาก รมว.คลัง ให้เข้าร่วมการประชุม รมว.คลังเอเปคร่วมกับสภาที่ปรึกษาทางธุรกิจเอเปคอย่างไม่เป็นทางการ เมื่อวันที่ 25 มิถุนายน 2564 ด้วยการประชุมผ่านสื่ออิเล็กทรอนิกส์ โดยมี รมว.คลังนิวซีแลนด์ เป็นประธาน
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า ได้รับมอบหมายจากนายอาคม เติมพิทยาไพสิฐ รัฐมนตรีว่าการกระทรวงการคลัง ให้เข้าร่วมการประชุมรัฐมนตรีว่าการกระทรวงการคลังเอเปคร่วมกับสภาที่ปรึกษาทางธุรกิจเอเปคอย่างไม่เป็นทางการ (Informal Finance Ministerial Meeting with APEC Business Advisory Council: IFMM with ABAC) เมื่อวันที่ 25 มิถุนายน 2564 ด้วยการประชุมผ่านสื่ออิเล็กทรอนิกส์ โดยมี นาย Grant Robertson รัฐมนตรีว่าการกระทรวงการคลังนิวซีแลนด์ เป็นประธาน พร้อมด้วยผู้แทนจาก 21 เขตเศรษฐกิจและสภาที่ปรึกษาทางธุรกิจเอเปค
การประชุม IFMM with APEC ครั้งนี้นับเป็นการประชุมระดับรัฐมนตรีครั้งแรกในปี 2564 ภายใต้กรอบการประชุมรัฐมนตรีว่าการกระทรวงการคลังเอเปค ซึ่งเป็นโอกาสอันดีในการหารือร่วมกับภาคเอกชนถึงแนวทางการดูแลและสนับสนุนประชาชนและภาคธุรกิจ รวมไปถึงการฟื้นตัวของภาคธุรกิจ โดยที่ประชุมเห็นพ้องว่า การบริหารจัดการกับการระบาดของโรคติดเชื้อไวรัสโคโรนา 2019 ยังคงเป็นประเด็นที่เขตเศรษฐกิจเอเปคต้องให้ความสำคัญอย่างต่อเนื่อง ทั้งการลดจำนวนผู้ติดเชื้อ การตรวจหาเชื้อ และการกระจายวัคซีน เพื่อนำไปสู่การเปิดพรมแดนซึ่งเป็นปัจจัยพื้นฐานของการฟื้นตัวทางเศรษฐกิจ พร้อมกันนี้ ยังได้เน้นย้ำถึงความสำคัญของการพัฒนาอย่างยั่งยืนและทั่วถึงซึ่งถือเป็นเป้าหมายของการฟื้นตัวจากการระบาดของโรคติดเชื้อไวรัสโคโรนา 2019
ทั้งนี้ ประเด็นที่มีการหารือในที่ประชุม ประกอบด้วย 1) ผลกระทบของโรคติดเชื้อไวรัสโคโรนา 2019 2) นโยบายเพื่อการฟื้นฟูเศรษฐกิจ และ 3) แนวทางความร่วมมือระหว่างรัฐและเอกชน โดยที่ประชุมให้ความสำคัญกับความร่วมมือระหว่างภาครัฐ ภาคธุรกิจ และภาคประชาสังคม การสนับสนุนความเป็นอยู่ที่ดีของประชาชนโดยเฉพาะกลุ่มเปราะบาง กลุ่มผู้อาศัยในพื้นที่ห่างไกล และกลุ่มที่ยังขาดความรู้ความเข้าใจและขาดโอกาสในการเข้าถึงระบบดิจิทัลและเทคโนโลยี การสนับสนุนและช่วยเหลือผู้ประกอบการโดยเฉพาะวิสาหกิจขนาดกลางและขนาดย่อม การวิจัยพัฒนานวัตกรรมและเทคโนโลยีดิจิทัล การดำเนินนโยบายที่เป็นมิตรกับสิ่งแวดล้อมและนโยบายเพื่อรับมือกับผลกระทบจากการเปลี่ยนแปลงสภาพภูมิอากาศ รวมไปถึงการให้ความสำคัญกับการฟื้นฟูการค้าและการลงทุนซึ่งเป็นตัวขับเคลื่อนการเจริญเติบโตทางเศรษฐกิจ ตลอดจนการฟื้นฟูระบบห่วงโซ่อุปทานที่เชื่อมโยงไปถึงการเคลื่อนย้ายสินค้า บริการ เครื่องมือทางการแพทย์ และเวชภัณฑ์ที่จำเป็น
สำนักนโยบายเศรษฐกิจระหว่างประเทศ สำนักงานเศรษฐกิจการคลัง
โทร. (02) 273-9020 ต่อ 3613
วันอังคารที่ 30 พฤศจิกายน 2564
รองปลัดอำพันธุ์ เป็นประธานพิจารณาการขอปรับปรุงบัญชีน้ำตาลทรายดิบชนิดเทกอง และการขอปรับปรุงบัญชีน้ำตาลทรายขาวธรรมดา
รองปลัดอำพันธุ์ เป็นประธานพิจารณาการขอปรับปรุงบัญชีน้ำตาลทรายดิบชนิดเทกอง และการขอปรับปรุงบัญชีน้ำตาลทรายขาวธรรมดา
นายอำพันธุ์ เวฬุตันติ รองปลัดกระทรวงเกษตรและสหกรณ์ เป็นประธานการประชุมคณะกรรมการน้ำตาลทราย ครั้งที่ 10/2564 ณ ห้องประชุมอาคารสำนักงานคณะกรรมการอ้อยและน้ำตาลทราย ชั้น 1 กระทรวงอุตสาหกรรม (ผ่านสื่ออิเล็กทรอนิกส์) โดยมีผู้แทนกระทรวงอุตสาหกรรม ผู้แทนกระทรวงพาณิชย์ ผู้แทนชาวไร่อ้อย และผู้แทนโรงงาน เข้าร่วม ซึ่งที่ประชุมได้รับทราบและพิจารณาในประเด็นที่เกี่ยวข้อง คือ 1) บริษัท น้ำตาลไทยกาญจนบุรี จำกัด ขอปรับปรุงบัญชีน้ำตาลทรายดิบชนิดเทกอง ฤดูการผลิตปี 2557/2558 (ขาดบัญชี) จำนวน 4,830.058 เมตริกตัน คิดเป็นร้อยละ 11.77% เกิดจาก load cell ที่มีการอ่านค่าผิดไปจากความเป็นจริงทำให้น้ำตาลทรายดิบชนิดเทกองขาดบัญชี และ 2) บริษัท น้ำตาลทรายเอราวัณ จำกัด ขอปรับปรุงบัญชีน้ำตาลทรายขาวธรรมดา ฤดูการผลิตปี 2557/2558 (ขาดบัญชี) จำนวน 15,380 กระสอบ คิดเป็นร้อยละ 2.54% เนื่องจากพื้นที่จัดเก็บไม่เพียงพอ จึงจัดเก็บนอกคลังสินค้า โดยใช้ผ้าพลาสติกคลุม แต่เนื่องจากเกิดพายุฝนทำให้น้ำตาลเสียหาย
วันจันทร์ที่ 6 กันยายน 2564
ดีอีเอสเตือนข่าวปลอมใช้กรอบทะเบียนรถสกรีนลายกราฟิกเลียนแบบป้ายประมูล ไม่ผิดกฎหมาย
ดีอีเอสเตือนข่าวปลอมใช้กรอบทะเบียนรถสกรีนลายกราฟิกเลียนแบบป้ายประมูล ไม่ผิดกฎหมาย
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมือง(ดีอีเอส)กล่าวว่า ตามที่มีการโพสต์และแชร์ข้อความในสื่อต่างๆเกี่ยวกับประเด็นเรื่องใช้กรอบทะเบียนรถสกรีนลายกราฟิกเลียนแบบป้ายประมูลไม่ผิดกฎหมายทางศูนย์ต่อต้านข่าวปลอมได้ตรวจสอบข้อเท็จจริงโดยกรมการขนส่งทางบกกระทรวงคมนาคมพบว่าข้อมูลที่ปรากฏดังกล่าวเป็นข้อมูลเท็จ
กรณีที่มีการเผยแพร่ข้อความว่าสามารถใช้กรอบทะเบียนรถสกรีนลายกราฟิกเป็นลายเดียวกับป้ายประมูลได้โดยไม่ผิดกฎหมายเพราะขนส่งออกเองนั้นทางกรมการขนส่งทางบกกระทรวงคมนาคมได้ชี้แจงว่าเรื่องดังกล่าวไม่เป็นความจริงและขอเตือนประชาชนอย่าหลงเชื่อข้อความดังกล่าวเนื่องจากการกระทำดังกล่าวมีความผิดตามกฎหมายโดยการแก้ไขดัดแปลงแผ่นป้ายทะเบียนรถทั้งหมดหรือบางส่วนการเขียนแก้ไขตัวเลขด้วยลายมือให้เป็นเลขอื่นตามความเชื่อส่วนบุคคลรวมถึงกรณีที่นำวัสดุเช่นแผ่นทองคำเปลวหรือแผ่นสติ๊กเกอร์ติดทับจนบดบังตัวอักษรหรือตัวเลขบนแผ่นป้ายทะเบียนรถกรณีการใช้แผ่นป้ายทะเบียนรถสกรีนลวดลายกราฟิกเลียนแบบแผ่นป้ายทะเบียนประมูลรวมทั้งการนำแผ่นป้ายพลาสติกที่สกรีนลายกราฟิกไปใช้ครอบแผ่นป้ายทะเบียนรถทำให้เข้าใจผิดว่าเป็นแผ่นป้ายทะเบียนประมูลนอกจากนี้ยังมีกรณีทำแผ่นป้ายทะเบียนรถใหม่ทั้งแผ่นเลียนแบบแผ่นป้ายทะเบียนประมูลโดยใช้เลขทะเบียนเดิมและการใช้แผ่นป้ายทะเบียนรถที่ทางราชการไม่ได้ออกให้การกระทำดังกล่าวเป็นความผิดตามพระราชบัญญัติรถยนต์พ.ศ. 2522มาตรา11ประกอบมาตรา60ฐานใช้แผ่นป้ายทะเบียนมีลักษณะไม่ถูกต้องตามที่กำหนดในกฎกระทรวงหรือนำวัสดุหรือสิ่งอื่นใดมาปิดบังหรือติดไว้ในบริเวณใกล้เคียงกับแผ่นป้ายทะเบียนรถปรับสูงสุดไม่เกิน2,000บาทและหากตรวจสอบแล้วพบว่าเป็นแผ่นป้ายทะเบียนรถปลอมหมายเลขทะเบียนรถไม่ตรงกับเครื่องหมายแสดงการเสียภาษีประจำปีไม่ตรงกับสำเนาใบคู่มือจดทะเบียนรถและรายละเอียดของตัวรถซึ่งอาจทำให้ผู้อื่นเกิดความสับสนและไม่สามารถระบุหมายเลขทะเบียนรถได้อาจมีความผิดตามประมวลกฎหมายอาญามาตรา265ฐานปลอมแปลงเอกสารราชการต้องระวางโทษจำคุกตั้งแต่6เดือนถึง5ปีและปรับตั้งแต่1,000บาทถึง10,000บาท
ดังนั้นขอให้ประชาชนอย่าหลงเชื่อข้อมูลดังกล่าวและขอความร่วมมือไม่ส่งหรือแชร์ข้อมูลดังกล่าวต่อในช่องทางสื่อสังคมออนไลน์ต่างๆเพื่อให้ประชาชนได้รับข้อมูลข่าวสารจากกรมการขนส่งทางบกกระทรวงคมนาคมสามารถติดตามข้อมูลได้ที่เว็บไซต์www.dlt.go.thหรือโทร. 02 2718888 นอกจากนี้สามารถติดตามและแจ้งเบาะแสข่าวปลอมได้ผ่านช่องทางต่างๆของศูนย์ต่อต้านข่าวปลอมดังนี้ไลน์@antifakenewscenter เว็บไซต์https://www.antifakenewscenter.com/ทวิตเตอร์https://twitter.com/AFNCThailandและช่องทางโทรศัพท์โทรสายด่วนGCC 1111ต่อ87ได้ตลอด24ชั่วโมง
***********
วันพุธที่ 10 สิงหาคม 2565
ครูมวย เฮ !! รมว.เฮ้ง ลุยยกร่างมาตรฐานฝีมือแรงงานแห่งชาติ สาขาผู้ฝึกสอนมวยไทย
ครูมวย เฮ !! รมว.เฮ้ง ลุยยกร่างมาตรฐานฝีมือแรงงานแห่งชาติ สาขาผู้ฝึกสอนมวยไทย
วันที่10สิงหาคม2565นายสุชาติชมกลิ่นรัฐมนตรีว่าการกระทรวงแรงงานให้การต้อนรับคุณเมรีฟิลิปปูซ์เจ้าของค่ายมวยเชียงใหม่มวยไทยนครเจนีวาสวิตเซอร์แลนด์คุณสุพิชชาฟิลิปปูซ์คุณสุพิชญาฟิลิปปูซ์บุตรสาวพร้อมด้วยคณะนักมวยชาวต่างชาติในโอกาสเข้าพบรัฐมนตรีว่าการกระทรวงแรงงานเพื่อเยี่ยมคารวะและหารือเรื่องการสนับสนุนการจัดแสดงศิลปะมวยไทยและการยกระดับมาตรฐานฝีมือแรงงานสาขาผู้ฝึกสอนมวยไทยโดยมีผู้บริหารระดับสูงกระทรวงแรงงานเข้าร่วมในครั้งนี้ด้วยณห้องจัตุมงคลชั้น6อาคารกระทรวงแรงงาน
นายสุชาติกล่าวว่าในวันนี้คุณเมรีฟิลิปปูซ์เจ้าของค่ายมวยเชียงใหม่มวยไทยในสวิตเซอร์แลนด์ได้นำคณะนักมวยชาวต่างชาติที่ได้สอนในค่ายมาชกมวยที่เวทีราชดำเนินและได้มาพบผมที่กระทรวงแรงงานเพื่อให้กระทรวงแรงงานช่วยเหลือในการส่งเสริมมาตรฐานฝีมือแรงงานเกี่ยวกับทักษะการให้กับครูฝึกเพื่อให้ได้มาตรฐานมวยไทยตามนโยบายของท่านนายกรัฐมนตรีและรัฐมนตรีว่าการกระทรวงกลาโหมพล.อ.ประยุทธ์จันทร์โอชาที่ท่านกำชับกับผมมาตลอดว่าในต่างประเทศนั้นกีฬามวยไทยเป็นที่นิยมชื่นชอบเป็นอย่างมากซึ่งทำอย่างไรให้ได้มาตรฐานและเป็นไปในทิศทางเดียวกันผมจึงได้ให้กรมพัฒนาฝีมือแรงงานจัดทำหลักสูตรขึ้นมาโดยแบ่งเป็น2ส่วนคือส่วนแรกสำหรับพี่น้องคนไทยที่ได้เปิดโรงเรียนสอนมวยไทยให้กรมพัฒนาฝีมือแรงงานส่งเจ้าหน้าที่เข้าไปทดสอบมาตรฐานฝีมือแรงงานให้และส่วนที่ค่ายมวยที่มีอยู่แล้วในต่างประเทศกรมพัฒนาฝีมือแรงงานจะประสานการรวมกลุ่มและให้เจ้าหน้าไปจัดการพัฒนาทักษะถึงที่ค่ายมวยเพื่ออำนวยความสะดวกและประหยัดค่าใช้จ่ายซึ่งกระทรวงแรงงานจะดำเนินการทั้งเชิงรุกและเชิงรับเพื่อให้ชาวต่างชาติที่มาเรียนเชื่อมั่นในมาตรฐานฝีมือแรงงานเรื่องศิลปะการสอนมวยของคนไทยส่วนของความคืบหน้าการจัดทำมาตรฐานฝีมือแรงงานแห่งชาติสาขาอาชีพภาคบริการสาขาผู้ฝึกสอนมวยไทยนั้นขณะนี้กระทรวงแรงงานโดยกรมพัฒนาฝีมือแรงงานอยู่ในขั้นตอนการจัดทำร่างมาตรฐานฝีมือแรงงานแห่งชาติและร่างคุณสมบัติของผู้เข้ารับการทดสอบสาขาอาชีพภาคบริการสาขาผู้ฝึกสอนมวยไทยและพิจารณาการทดลองทดสอบมาตรฐานฝีมือแรงงานแห่งชาติสาขาอาชีพภาคบริการสาขาผู้ฝึกสอนมวยไทยระดับ1เพื่อทดลองความถูกต้องและความสมบูรณ์ของวิธีการทดสอบฯตามแผนการดำเนินงานจัดทำมาตรฐานฝีมือแรงงานแห่งชาติสาขาอาชีพภาคบริการสาขาผู้ฝึกสอนมวยไทย
คุณเมรีฟิลิปปูซ์เจ้าของค่ายมวยเชียงใหม่มวยไทยในสวิตเซอร์แลนด์กล่าวว่าในวันนี้ดิฉันและคณะนักมวยชาวต่างชาติขอขอบคุณท่านสุชาติชมกลิ่นรมว.แรงงานที่ได้ให้เข้าพบและช่วยเหลือพวกเราในการส่งเสริมการยกระดับมาตรฐานฝีมือแรงงานให้กับครูสอนมวยไทยเพื่อให้ครูมวยอาชีพได้รับการรับรองตามมาตรฐานฝีมือในแต่ละระดับและสามารถถ่ายทอดวิชาความรู้ด้านศิลปะมวยไทยได้อย่างถูกต้องและอยากให้คนไทยทุกคนภาคภูมิใจในกีฬามวยไทยซึ่งเป็นกีฬามีศิลปะสวยงามของคนไทยเป็นการใช้ออกกำลังกายสามารถป้องกันตัวได้ที่สำคัญได้รับความนิยมของชาวต่างชาติอย่างมากคนไทยจึงต้องช่วยกันรักษาและสนับสนุนให้อยู่คู่สังคมไทยต่อไป
+++++++++++++++++++
กองเผยแพร่และประชาสัมพันธ์
10สิงหาคม2565
วันเสาร์ที่ 30 เมษายน 2565
ครม. ไฟเขียว ขยายเวลามาตรการภาษี “บริจาค – นำเข้ายา เวชภัณฑ์ – ซื้อชุดตรวจ ATK” ช่วยแก้ปัญหาโควิด
.....
ที่ประชุม ครม. (26 เม.ย. 65) เห็นชอบหลักการ (ร่าง) พระราชกฤษฎีกา ว่าด้วยการยกเว้นรัษฎากร จำนวน 3 ฉบับ ซึ่งเป็นการขยายระยะเวลาสิทธิประโยชน์ภาษี เกี่ยวกับการบริจาคช่วยแก้ปัญหาการแพร่ระบาด โควิด -19
.
1. ขยายเวลามาตรการภาษีเพื่อสนับสนุนการบริจาคช่วยแก้ปัญหาการแพร่ระบาด โควิด -19 จากเดิมได้สิ้นสุดแล้ว เมื่อวันที่ 5 มี.ค. 65 ขยายออกไปอีก 1 ปี 10 เดือน ตั้งแต่วันที่ 6 มี.ค. 65 - 31 ธ.ค. 66 สำหรับการบริจาคเงินหรือทรัพย์สิน ผ่านระบบบริจาคอิเล็กทรอนิกส์ (e-Donation) ของกรมสรรพากร แบ่งออกเป็น
- บุคคลธรรมดา ยกเว้นภาษีเงินได้ ไม่เกินร้อยละ 10 ของเงินได้พึงประเมินหลังจากหักค่าใช้จ่าย
- บริษัทหรือห้างหุ้นส่วนนิติบุคคล ไม่เกินร้อยละ 2 ของกำไรสุทธิ
- ผู้ประกอบการ ยกเว้นภาษีมูลค่าเพิ่มเฉพาะการบริจาคสินค้า ให้แก่ สำนักปลัดสำนักนายกรัฐมนตรี (สปน.)
.
2. ขยายเวลามาตรการภาษีเพื่อสนับสนุนการนำเข้ายา เวชภัณฑ์ และเครื่องมือแพทย์ต้าน COVID-19 สำหรับบริจาคให้แก่สถานพยาบาลของทางราชการ หน่วยงานของรัฐ และองค์การหรือสถานสาธารณกุศล ตั้งแต่วันที่ 1 เม.ย. 65 - 31 ธ.ค. 66
.
3. ขยายเวลามาตรการภาษีเพื่อสนับสนุนรายจ่ายค่าซื้อชุดตรวจโควิด Antigen Test Kit (ATK) แบบ Self-test ตรวจด้วยตนเอง ออกไปอีก 9 เดือน ในอัตราร้อยละ 50 ของรายจ่าย ให้กับบริษัทหรือห้างหุ้นส่วนนิติบุคคล ที่ได้จ่ายไปเป็นค่าซื้อชุดตรวจโควิด - 19 แบบเร่งด่วน เพื่อใช้สำหรับพนักงานหรือลูกจ้างของตนเอง ตั้งแต่วันที่ 1 เม.ย. - 31 ธ.ค. 65
#ไทยคู่ฟ้า #ร่วมต้านโควิด19
-------------------
วันศุกร์ที่ 8 เมษายน 2565
คณะทำงานประเมินคุณธรรมฯ ดีอีเอส เดินหน้าออกแบบตัวชี้วัด แบบสำรวจฯ ในระบบ ITAS
คณะทำงานประเมินคุณธรรมฯ ดีอีเอส เดินหน้าออกแบบตัวชี้วัด แบบสำรวจฯ ในระบบ ITAS
เมื่อวันที่ 8 เมษายน 2565 นายเวทางค์ พ่วงทรัพย์ รองปลัดกระทรวงดิจิทัลเพื่อเศรษฐกิจและสังคม เป็นประธานการประชุมคณะทำงานดำเนินงานการประเมินคุณธรรมและความโปร่งใสในการดำเนินงานภาครัฐ (ITA) ครั้งที่ 2/2565 โดยที่ประชุมพิจารณาวาระสำคัญ อาทิ หลักฐาน/เอกสารเบื้องต้นในการตอบแบบตรวจสอบการเปิดเผยข้อมูลสาธารณะ ประกอบด้วย ตัวชี้วัดของการประเมินคุณธรรมและความโปร่งใสในการดำเนินงานของหน่วยงานภาครัฐ ประจำปี 2565 นอกจากนี้ที่ประชุมรับทราบรายงานผลการดำเนินงานในการกรองข้อมูลและการตอบแบบสำรวจฯ ในระบบ ITAS แบ่งเป็น แบบวัดการรับรู้ของผู้มีส่วนได้ส่วนเสียภายในองค์กร และแบบวัดการรับรู้ของผู้มีส่วนได้ส่วนเสียภายนอกองค์กร โดยมีเจ้าหน้าที่และคณะกรรมการที่เกี่ยวข้องร่วมประชุม ณ ห้องประชุม 803 ชั้น 8 สำนักงานปลัดกระทรวงดิจิทัลเพื่อเศรษฐกิจและสังคม
***********************
วันจันทร์ที่ 11 ตุลาคม 2564
โฆษกรัฐบาลแจง พ่อค้าแม่ค้า “โครงการเราชนะ” ถูกเรียกเงินคืนเพราะทำผิดเงื่อนไข
โฆษกรัฐบาลแจง พ่อค้าแม่ค้า “โครงการเราชนะ” ถูกเรียกเงินคืนเพราะทำผิดเงื่อนไข รัฐบาลมุ่งลดภาระค่าใช้จ่ายประชาชน ช่วยพ่อค้า แม่ค้ารายย่อย วอนเห็นใจการทำงานของส่วนราชการ ต้องปกป้องและให้ความเป็นธรรมแก่ประชาชนส่วนใหญ่ที่ร่วมโครงการ ฯ
วันนี้ (11 ต.ค. 64) นายธนกร วังบุญคงชนะ โฆษกประจำสำนักนายกรัฐมนตรี แจงกรณีที่เกิดกระแสในโลกออนไลน์กรณีกระทรวงการคลังได้ตรวจสอบผู้ประกอบการที่ไม่ได้ปฏิบัติตามเงื่อนไขของผู้ประกอบการในโครงการเยียวยาของรัฐ โครงการเราชนะ ตรวจพบลักษณะธุรกรรมที่ผิดเงื่อนไข อาทิ ร้านค้ารับสแกนแล้วแลกเป็นเงินสด มีการสแกนเงินเต็มจำนวนวงเงินสิทธิ (1,000 2,000 บาท เป็นต้น) จำนวนมากและร้านค้าออนไลน์ที่รับสแกนซื้อ-ขายข้ามจังหวัด ทำให้จุดรับเงินขยับไปมาเกิน 7,000 กิโลเมตรใน 1 วัน หรือบางรายอยู่นอกพื้นที่ในเวลาใกล้เคียงกัน ซึ่งเป็นพฤติกรรมที่ไม่สอดคล้องกับลักษณะการประกอบกิจการของผู้ประกอบการที่ขึ้นทะเบียนไว้กับโครงการ ฯ จึงจำเป็นต้องมีหนังสือประทับตราแจ้งคำสั่งผลการพิจารณาให้ผู้ประกอบการ 2,099 ราย ที่มีพฤติกรรมเข้าข่ายฝ่าฝืนหลักเกณฑ์หรือเงื่อนไขของโครงการเราชนะ ผู้ประกอบการที่ขาดคุณสมบัติการเข้าร่วมโครงการเราชนะ (เป็นร้านค้าจากโครงการคนละครึ่ง แต่มีสถานะเป็นนิติบุคคล) ผู้ประกอบการที่ชี้แจงแล้วแต่ไม่สอดคล้องกับธุรกรรมที่ตรวจพบ อย่างไรก็ตาม ผู้ประกอบการสามารถยื่นอุทธรณ์คำสั่ง พร้อมแสดงหลักฐานให้ทบทวนผลการพิจารณาต่อผู้อำนวยการสำนักงานเศรษฐกิจการคลัง เพื่อนำเข้าสู่กระบวนการตรวจสอบข้อเท็จจริงอีกครั้งหนึ่ง ซึ่งกระทรวงการคลังมีขั้นตอนการดำเนินงานกับผู้ฝ่าฝืนหลักเกณฑ์หรือเงื่อนไข ตั้งแต่ การระงับสิทธิการใช้แอปพลิเคชัน “ถุงเงิน” ชั่วคราวจนถึงการดำเนินการตามกฎหมายที่เกี่ยวข้องตามลำดับ รวมทั้ง ยังได้มีการจัดตั้งคณะทำงานพิจารณาตรวจสอบข้อมูลและเรื่องร้องเรียนสำหรับโครงการเราชนะ เพื่อติดตามตรวจสอบการกระทำที่เข้าข่ายฝ่าฝืนหลักเกณฑ์และเงื่อนไขของโครงการฯ อย่างใกล้ชิด ด้วย
โฆษกประจำสำนักนายรัฐมนตรีกล่าวอีกว่า วิงวอนขอให้เห็นใจการทำงานของหน่วยงานภาครัฐ ทุกอย่างต้องยึดตามระเบียบและกฎหมายรองรับ ซึ่งผู้ประกอบการที่สมัครใจร่วมโครงการ ฯ ต้องปฏิบัติตามเงื่อนไขและข้อกำหนด ตลอดระยะเวลาที่เข้าร่วมโครงการ ฯ ด้วย หากมีการดำเนินการที่ละเมิดกติกาหรือผิดวัตถุประสงค์ที่วางไว้ ส่วนราชการที่รับผิดชอบก็มีความจำเป็นต้องดำเนินการตามข้อบังคับ เพื่อปกป้องและรักษาสิทธิของประชาชน และให้เกิดความเป็นธรรมแก่ผู้ประกอบการส่วนใหญ่ปฏิบัติตามหลักเกณฑ์ เงื่อนไข และคำยินยอม เนื่องจากเงินทุกบาทที่นำใช้จ่ายมาจากภาษีของคนไทยทุกคน ขณะเดียวกันก็ฝากย้ำเตือนไปยังผู้ประกอบการที่เข้าร่วมโครงการ ฯ อย่าได้มีธุรกรรมเสี่ยง เพราะพบว่ามีการผิดเงื่อนไข อาจเสียสิทธิในการเข้าร่วมโครงการหรือมาตรการอื่นของรัฐอื่นๆ ในอนาคต ด้วย
.............................